Ontvoerde VN-beamptes se lyke gevindZaida Catalan en Michael Sharp. BBC berig, Michael Sharp, ŉ Amerikaner en Zaida Catalan, ŉ Sweedse burger, is ontvoer terwyl hulle na die Kasai-provinsie op pad was om bewerings van mishandeling te ondersoek nadat plaaslike rebelle wapens opgeneem het. Minstens 40 polisiebeamptes wat onthoof is se liggame is die afgelope naweek in die gebied gevind. Lambert Mende, ŉ regeringswoordvoerder van die DRK, het gesê die twee VN-werkers se liggame is in ŉ vlak graf gevind. Catalan is ook onthoof, maar Sharp se liggaam was ongeskonde. Betu Tshintela, Sharp en Catalan se tolk, se liggaam is ook in die gebied gevind. Mende het vroeër gesê twee wit mense, of Europeërs, se liggame is gevind op die pad tussen Bukonde en Tshimbulu in Kasai. ŉ Ooggetuie het gesê die twee is deur die bekende Kamwina Nsapu-militia, wat hul slagoffers onthoof, ingewag. Die liggame is later as die van Sharp en Catalan geïdentifiseer. Antonio Guterres, die VN se sekretaris-generaal, het in ŉ verklaring gesê Sharp en Catalan is dood in hul poging “om die oorsaak van die konflik en onsekerheid in die DRK te verstaan”. “Die VN sal alles moontlik doen om te verseker dat geregtigheid geskied,” het hy gesê.